Dis nog nie tyd om Bok te slag | Netwerk24
Dis nog nie tyd om Bok te slag
Deur George Ward, Grabouw 11 Junie 2018 00:01
Johann Maarman se rubriek oor die Springbok-embleem (26.05) het betrekking.
Ek is 'n ou wit man en ek moet saamstem met vele van sy stellings, soos dat ek ook nie weet van driekwart van die spelers wat hy noem wat gedurende apartheid naam gemaak het nie. Dit is egter nou 2018 en ons het 'n Springbok-span wat gelukkig nie meer spierwit is nie en wat al geruime tyd so 'n bietjie meer weerspieël wat ons as Suid-Afrikaners is. As gevolg hiervan het ek al 'n hele tyd in die waan gelewe dat ons nou uiteindelik op die regte pad is met die Springbok!
En sowaar, daar klap Johann my met een skoot terug tot in die werklikheid.
My sekerheid dat alles oukei is, is verpletter. Ek sal egter vasbyt en geloof behou dat die Bok gekwes is, maar binnekort weer sal opstaan.
Ek sal graag wil hoor wat Johann se kommentaar is nadat ons gehoor het Siya is as kaptein gekies. Gemeet aan Siya, sowel as sy pa, se uitsprake van trots dat hy as die Springbok-kaptein gekies is, sou ek sê dit is nie nou al nodig om die Bok te slag nie!